A Tanács irányelve

(1978. június 12.)

a gépjárművek kerékdobjaira vonatkozó tagállami jogszabályok közelítéséről

(78/549/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel azok a műszaki követelmények, amelyeket a gépjárműveknek a nemzeti jogszabályok szerint teljesíteniük kell, többek között a gépjárművek kerékdobjaira is vonatkoznak,

mivel ezek a követelmények tagállamonként különböznek; mivel ebből következően szükségszerű, hogy mindegyik tagállam vagy kiegészítésként, vagy jelenlegi szabályozása helyett azonos követelményeket fogadjon el, hogy ezáltal mindenekelőtt bármely járműtípushoz alkalmazni lehessen a legutóbb a 78/547/EGK irányelvvel [3] módosított, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [4] szerinti EGK-típus-jóváhagyási eljárást;

mivel a gépjárművekről szóló, vonatkozó nemzeti jogszabályok közelítése azt is magában foglalja, hogy az egyes tagállamok kölcsönösen elismerik a közös követelmények alapján minden egyes tagállam által elvégzett ellenőrzéseket,

ELFOGADTA EZT AZ IRÁNYELVET:

1. cikk

Ezen irányelv alkalmazásában: "jármű": olyan közúti használatra szánt M1 kategóriájú gépjármű (meghatározása a 70/156/EGK irányelv I. mellékletében szerepel), amelynek legalább négy kereke van, és legnagyobb tervezési sebessége meghaladja a 25 km/órát.

2. cikk

Egyetlen tagállam sem tagadhatja meg egy járműre EGK vagy nemzeti típusjóváhagyás megadását a kerékdobokra való hivatkozással, amennyiben azok teljesítik az I. mellékletben megállapított követelményeket.

3. cikk

Egyetlen tagállam sem tagadhatja meg, vagy tilthatja meg egy jármű értékesítését, nyilvántartásba vételét vagy forgalomba helyezését a kerékdobokra való hivatkozással, amennyiben azok teljesítik az I. mellékletben megállapított követelményeket.

4. cikk

Minden olyan módosítást, amely a mellékletekben meghatározott követelményeknek a műszaki fejlődéshez történő hozzáigazítása miatt szükséges, a 70/156/EGK irányelv 13. cikkében megállapított eljárásnak megfelelően kell elfogadni.

5. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek az értesítéstől számított tizennyolc hónapon belül megfeleljenek. Erről haladéktalanul tájékoztatják a Bizottságot.

(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

6. cikk

Ennek az irányelvnek a tagállamok a címzettjei.

Kelt Luxembourgban, 1978. június 12-én.

a Tanács részéről

az elnök

K. Olesen

[1] HL C 118., 1977.5.16., 29. o.

[2] HL C 114., 1977.5.11., 6. o.

[3] HL L 168., 1978.6.26., 39. o.

[4] HL L 42., 1970.2.23., 1. o.

--------------------------------------------------

I. MELLÉKLET

1. ÁLTALÁNOS ELŐÍRÁSOK

1.1. A gépjárművet el kell látni kerékdobokkal (a felépítmény, sárvédő stb. részei).

1.2. A kerékdobokat úgy kell kialakítani, hogy védje az út többi használóját, amennyire lehet, a felvetődő kövektől, sártól, jégtől, hótól és víztől, továbbá csökkentse annak veszélyét, hogy ezek az úthasználók érintkezésbe kerüljenek a forgó kerekekkel.

2. KÜLÖNÖS ELŐÍRÁSOK

2.1. A kerékdoboknak meg kell felelniük a következő követelményeknek menetkész járműnél (lásd a 70/156/EGK irányelv I. mellékletének 2.6. pontja) a kerekeknek a jármű hosszirányú tengelyével párhuzamos menetállása mellett:

2.1.1. A kerekek középpontjához képest 30°-ban előre és 50°-ban hátrafelé mutató radiális síkok által alkotott térben (lásd az 1. ábrát) a kerékdob teljes szélessége (q) legalább olyan legyen, hogy lefedje a teljes gumiabroncs szélességet (b), figyelembe véve a gyártó és a II. mellékletben szereplő bizonyítvány 5.2. pontjában megjelölt gumiabroncs/kerék együttes sajátosságait. Ikerkerekeknél a két gumiabroncs teljes szélességét kell figyelembe venni.

2.1.1.1. A 2.1.1. pontban említett szélességek meghatározásához a gumiabroncs oldalán lévő jelöléseket, díszítéseket, védőszalagokat vagy bordákat nem kell figyelembe venni.

2.1.2. A kerékdobok hátulja nem végződhet a kerekek forgástengelye fölött 150 milliméterre meghúzott vízszintes sík fölött (a kerekek középpontján átmenő tengelyvonaltól mérve), továbbá a kerékdob hátsó szélének ezzel a síkkal meghatározott metszése (1. ábra A. pont) kívül kell, hogy legyen a gumiabroncs hosszirányú középsíkján, vagy ikerkerék esetén a külső gumiabroncs hosszirányú középsíkján.

2.1.3. A kerékdobok határoló vonalának és elhelyezésének a lehető legközelebb kell esnie a gumiabroncshoz; és különösen a 2.1.1. pontban említett radiális síkok által határolt térben teljesítik a következő követelményeket:

2.1.3.1. a gumiabroncs függőleges tengelysíkjában – legalább 30 mm legyen a gumiabroncs középpontján átmenő hosszirányú függőleges síkban mérve. A (p) mélység fokozatosan 0-ra csökkenthető a 2.1.1. pontban meghatározott radiális síkban;

2.1.3.2. a kerékdobok alsó szélei és a kerekek középpontján átmenő tengely közötti távolság (c) nem lehet 2 r-nél több, ahol "r" a gumiabroncs statikus sugara.

2.1.4. A magasságban beállítható felfüggesztéssel rendelkező járműveknél a fenti követelményeknek akkor kell teljesülniük, amikor a jármű a gyártó által meghatározott rendes üzemi helyzetben van.

2.2. A kerékdobok állhatnak több részből, feltéve hogy összeszereléskor nem marad hézag az egyes részekben, illetve közöttük.

2.3. A kerékdobokat szilárdan kell rögzíteni. Teljes egészében vagy részeiben azonban leszerelhetők lehetnek.

3. HÓLÁNCOK HASZNÁLATA

3.1. A gyártónak igazolnia kell, hogy a jármű úgy került kialakításra, hogy legalább egy lánctípus alkalmazható az adott típusú jármű hajtott kerekeihez jóváhagyott legalább egy gumiabroncstípushoz. A gyártónak egy megfelelő lánc/gumiabroncs szerelvényt kell meghatároznia, és ezt meg kell jelölnie a II. mellékletben megjelölt bizonyítvány 5.1. pontjában.

4. EGK-TÍPUS-JÓVÁHAGYÁSI KÉRELEM

4.1. A járműtípus EGK-típus-jóváhagyási kérelmét a kerékdobok vonatkozásában a gyártó vagy meghatalmazott képviselője nyújtja be.

4.2. A kérelemhez három példányban kell mellékelni a következő dokumentumokat, illetve adatokat:

4.2.1. – a járműtípus részletes leírása a kerékdobok vonatkozásában; és

4.2.2. – a kerékdobok részletes rajza, amely bemutatja a járművön való elhelyezésüket.

4.3. A jóváhagyásra benyújtott jármű tekintetében reprezentatív járművet kell a típusjóváhagyást végző műszaki szolgálat rendelkezésére bocsátani.

+++++ TIFF +++++

--------------------------------------------------

II. MELLÉKLET

MINTA

+++++ TIFF +++++

+++++ TIFF +++++

--------------------------------------------------